7 “‘Dangu la sembi ya mulandu ndi ili:+ Yeniyi ndi sembi yakupaturika ukongwa.2 Pamalu po abayiya sembi ya mulandu ndipu abayiyengi so sembi yakupiriza, ndipu ndopa zaki+ aziwazengi mumphepeti mosi mwa guŵa la sembi.+3 Wasembi waperekengi mafuta ngosi nga nyama yo.+ Waperekengi muchiya wamafuta, mafuta ngakubwalu kwa matumbu,4 ndipuso sana zosi ziŵi ndi mafuta nga kusana zo, ngo nge pafupi ndi chiwunu. Waperekengi so mafuta nga kuchiŵindi limoza ndi sana.+5 Wasembi wawotchengi vinthu venivi paguŵa la sembi, kuti visunkhi josi nge sembi yakotcha ndi motu yakuperekeka kwaku Yehova.+ Yeniyi ndi sembi ya mulandu.6 Munthulumi weyosi yo ngwasembi ndiyu waryengi sembi yo,+ ndipu wayiryiyengi mumalu ngakupaturika.* Chenichi ntchinthu chakupaturika ukongwa.+7 Dangu la sembi ya ubudi ligwirengi so ntchitu pa sembi ya mulandu. Ndipu nyama ya sembi yo, yijengi ya wasembi mweniyo wayigwiriskiya ntchitu pakubenekere maubudi.+8 “‘Asani munthu waza ndi nyama ya sembi yakupiriza kwa wasembi kuti wamupereke, chikopa+ cha nyama yo chijengi cha wasembi.9 “‘Sembi yeyosi ya mbewu yakotcha mu uvunu, yakubika mumumphika pamwenga yakukazinga padinga,+ nja wasembi yo wayipereka. Yijengi yaki.+10 Kweni sembi yeyosi ya mbewu yakudaku mafuta+ pamwenga yambula mafuta+ yijengi ya ŵana anthulumi wosi aku Aroni. Ndipu agaŵanengi mwakuyanana.11 “‘Sonu dangu la sembi ya chimangu+ yo munthu wangapereka kwaku Yehova ndi ili:12 Asani munthu wakhumba kupereka sembi yakulongo kuwonga,+ waperekengi sembi yo limoza ndi viŵandi vakuzunguliya vazenji pakati vambula chakutupisa kweni vijengi vakudiraku mafuta, viŵandi vakupapatika vambula chakutupisa vakupakaku mafuta, ndipuso viŵandi vakuzunguliya vazenji pakati va ufwa wakusilirika wakusazgika umampha ndi mafuta.13 Pakupereka sembi za chimangu zakulongo kuwonga, waziperekengi limoza ndi viŵandi vakuzunguliya vazenji pakati vakusazgaku chakutupisa.14 Pa mtundu wewosi wa viŵandi ivi, watongepu chiŵandi chimoza ndipu waviperekengi kwaku Yehova nge chigaŵa chakupaturika. Viŵandi venivi vijengi va wasembi yo wawaza ndopa za sembi za chimangu.+15 Nyama ya sembi ya chimangu yakulongo kuwonga yiryikengi pa zuŵa lo wayipereke. Angasunganga nyama yeyosi cha kuti yifiki mlenji.+16 “‘Asani munthu wapereka sembi kuti wafiski vo wakulapizga+ pamwenga asani wapereka sembi mwakukhumba yija,+ sembi yo yiryikengi pa zuŵa lo yaperekeke, ndipu yo yajaku yingaryika so pa zuŵa lamawa laki.17 Kweni asani nyama ya sembi yo, yafika pa zuŵa lachitatu yiwotchekengi ndi motu.+18 Asani nyama ya sembi ya chimangu yaryika pa zuŵa lachitatu, munthu yo wayipereka wayanjikengi cha ndi Chiuta. Sembi yo, wayanduwengi nayu cha. Nyama yo njakufipiskika ndipu munthu yo wayirya, watenere kulangika chifukwa cha kunanga kwaki.+19 Nyama yo yakwaska chinthu chechosi chakufipiskika yingaryikanga cha. Yiwotchekengi ndi motu. Munthu weyosi wambula kufipiskika wangarya nyama yambula kufipiskika.20 “‘Kweni asani munthu weyosi wakufipiskika warya nyama ya sembi ya chimangu, yo njaku Yehova, wabayikengi kuti waleki kuja pakati pa ŵanthu a mtundu waki.+21 Asani munthu wakwaska chinthu chechosi chakufipiskika, kwali ndi vinthu vakufipiska vakutuliya ku munthu,+ pamwenga nyama yakufipiskika+ pamwenga chinthu chinyaki chechosi chakufipiskika kweniso chaukazuzi,+ ndipu pavuli paki warya nyama ya sembi ya chimangu, yo njaku Yehova, wabayikengi kuti waleki kuja pakati pa ŵanthu a mtundu waki.’”22 Yehova wangulutirizga kulongoro ndi Mozesi, ndipu wangukamba kuti:23 “Kambiya Ayisirayeli kuti, ‘Mungaryanga cha mafuta+ ngengosi nga ng’ombi, mbereri pamwenga mbuzi.24 Mafuta nga nyama yo yafwa yija, pamwenga nyama yo yabayika ndi nyama yinyaki, ngangagwiriskikiya ntchitu pa vinthu vinyaki, kweni mungaryanga cha.+25 Pakuti weyosi yo warya mafuta nga nyama yo yaperekeka kwaku Yehova nge sembi yakotcha ndi motu, wabayikengi kuti waleki kuja pakati pa ŵanthu a mtundu waki.26 “‘Mungaryanga cha ndopa+ zezosi kwekosi ko muja, kwali ndi ndopa za viyuni pamwenga ndopa za nyama.27 Munthu weyosi yo warya ndopa zezosi, wabayikengi+ kuti waleki kuja pakati pa ŵanthu a mtundu waki.’”28 Yehova wangulutirizga kulongoro ndi Mozesi, ndipu wangukamba kuti:29 “Kambiya Ayisirayeli kuti, ‘Weyosi yo wapereka sembi ya chimangu kwaku Yehova, watongi chigaŵa chinyaki cha sembi yaki ya chimangu ndipu wachiperekengi kwaku Yehova.+30 Iyu wazengi ndi mafuta+ limoza ndi nganga mumanja mwaki nge sembi yakotcha ndi motu yakuperekeka kwaku Yehova. Ndipu waviyendesengi uku ndi uku pa masu paku Yehova nge sembi yakuzungunya.*+31 Wasembi wawotchengi mafuta ngo paguŵa la sembi+ kuti ngasunkhi josi, kweni nganga njaku Aroni ndi ŵana ŵaki anthulumi.+32 “‘Pa sembi zinu za chimangu+ mutongepu chiŵa chakumaryi ndipu muchiperekengi kwa wasembi nge chigaŵa chakupaturika.33 Mwana munthulumi waku Aroni yo wapereka kwaku Chiuta ndopa za sembi za chimangu kweniso mafuta, ndiyu wapaskikengi chiŵa chakumaryi nge chigaŵa chaki.+34 Pakuti ndito nganga ya sembi yakuzungunya* kweniso chiŵa cho ntchigaŵa chakupaturika chakutuliya pa sembi za chimangu zo Ayisirayeli apereka, ndipu nditivipereka kwaku Aroni wasembi ndipuso ku ŵana ŵaki anthulumi. Lenili ndi dangu lambula kumala lo Ayisirayeli atenere kulilondo.+35 “‘Chenichi ntchigaŵa cha asembi chakutuliya pa sembi zakotcha ndi motu zakuperekeka kwaku Yehova, cho Yehova wangulamula pa zuŵa lo wanguŵikiya asembi, kuti chiperekekengi kwaku Aroni ndi ŵana ŵaki anthulumi.+36 Pa zuŵa lo Yehova wangusankhiya asembi,+ wangulamula Ayisirayeli kuti aperekengi chigaŵa chenichi kwa asembi. Lenili ndi dangu lambula kumala lo Ayisirayeli atenere kulilondo mu migonezi yawu yosi.’”37 Lenili ndi dangu la sembi yakupiriza,+ sembi ya mbewu,+ sembi ya ubudi,+ sembi ya mulandu,+ sembi yakuŵikiya munthu pa udindu nge wasembi+ kweniso sembi ya chimangu,+38 nge mo Yehova wangukambiya Mozesi pa Phiri la Sinayi,+ pa zuŵa lo wangulamula Ayisirayeli kuti aperekengi sembi zawu kwaku Yehova muchipululu cha Sinayi.+
tum_Latn